  Анжелика Тихонова Анжелика Тихонова корреспондент 6+ Ижкарын Кузебай Герд нимо йӧскалык музейын «И тыл в те годы фронтом был!» адӟытон усьтӥськиз. Со Быдӟым Атыкай ож аръёсы ож мышкын, нырысь ик Ижкарысь заводъёсын тыршем адямиослы сӥземын. Ужрадэ ивортодэтъя «Удмуртия» агентстволэн корреспондентэз но вуылӥз. « 2020-тӥ арын асьме Ижкарлы сётӥзы ним «Город Трудовой доблести». Соин ик милям туннэ адӟытонмы нимаське «И тыл в те годы фронтом был!». Со адӟытэ асьме удмурт шаерлэсь бадӟым юрттэтсэ та Быдӟым Атыкай ожын вормонын » Евгений Бадретдинов, Кузебай Герд нимо йӧскалык музейысь тодосъя ӧнерчи Ужрадэ Ижкарысь заводъёсысь ветеранъёс, Удмуртиысь лулчеберетъя министр Владимир Соловьёв, Кун Кенешысь тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез, «Удмурт Кенеш» огазеяськонлэн кивалтӥсез Татьяна Ишматова, егитъёслэн «Долг» огазеяськонысьтызы ыстэм муртъёс, «Граница» клубысь кадетъёс но мукетъёсыз пыриськизы. « Туннэ адӟытонын ӝутэм тема, гажано ветеранъёсмы, меӵак тӥледын герӟаськемын. <…> Зэм но, Вормон Быдӟым Атыкай ожын гинэ ӧз лэсьтӥськы, со татын но лэсьтӥськиз: песянайёсмылы, нылкышноослы, нылашъёслы луыса, кудъёсыз соку станокъёс дорын сылӥзы. <…> Котькудзы ас интыязы, гурт возёс удысын-а, заводын-а, ваньзэ лэсьтӥзы, Вормонэз матэктытон понна » Владимир Соловьёв, Удмуртиысь лулчеберетъя министр Адӟытонэ Быдӟым Атыкай ож вакытэ ужам заводъёсысь ветеранъёс люкаськизы Адӟытонэ Быдӟым Атыкай ож вакытэн герӟаськем 40 котыр арбериос пыризы. Эшшо 200 палазэ электрон амалэн учкыны луэ. Со сяна, адӟытонын нырысьсэ ожгар хроникаен тодматскыны луэ. Кузебай Герд нимо йӧскалык музейысь тодосъя ӧнерчилэн Евгений Бадретдиновлэн верамезъя, соос кие 1939-тӥ арын Ижкарын Советской кинохроникаен лэсьтэм фильм сюриз. Отын ожлэсь азьвыл аръёсы адямиослэн улэм-вылэмзы, ужамзы возьматэмын. « Ми нырысьсэ тросгес адӟытӥськом но вераськом адямиос сярысь, нежели адӟытӥськом тунсыко арбериосты. Малы ке шуоно со заводъёсын ужало вал туж тунсыко адямиос, кудъёсыз тупато вал со военной производствоез. Асьме Удмурт шаерысь ваньзы сямен заводъёс планзэс азьпалтыса быдэсто вал. Соин ик адӟытӥськом со адямиослэсь бадӟым ужзэс та Бадӟым Атыкай ожмаськонын вормонын » Евгений Бадретдинов, Кузебай Герд нимо йӧскалык музейысь тодосъя ӧнерчи Адӟытонын заводъёсын герӟаськымтэ тунсыко арбериос но вань. Одӥгез соос пӧлысь Ижкарысь эвакогоспитальысь, али 48 номеро школаысь, тумбочка. Сое куштыны дасяллям вылэм ини, но пушкысьтыз тунсыко гожтэмъёсты адӟыса, музее вайиллям. « Со аръёсы, Быдӟым Атыкай ож дыръя, милям Ижкармы вал госпитальный центр, валтӥсь госпитальной центр быдэс кунын. Сӧсыртэм солдатъёс лыкто вал ми доры, и соос тӥни сыӵе туж тунсыко надписьёссэс кельтӥллям тани та тумбочкае » Евгений Бадретдинов, Кузебай Герд нимо йӧскалык музейысь тодосъя ӧнерчи Эвакогоспитальысь солдатъёслэн гожъямъёсынызы тумбочка Нош эшшо тунсыко арбериос пӧлын хирургической инструментъёс но эмчи дӥсь пумисько. Соослэн кузёзы хирург Семён Иванович Ворончихин вылэм. Быдӟым Атыкай ож вакытэ Удмуртиын 71 эвакогоспитальёс ужазы. Соос Ижкарын гинэ ӧвӧл, быдэс элькунысь ёросъёсын интыяськизы. Семён Ворончихинэз вань госпитальёслэн валтӥсь хирургенызы юнматӥзы. Соин валче со ялан госпитальысь госпитале ветлылӥз. Операциос, куд-ог дыръя шер пумиськылӥсьёссэ но, лэсьяз. Семён Ворончихин но солэн эмчи дӥсез Семён Ворончихинэн 1943-тӥ арын луэм тунсыко учырез ивортодэтъя «Удмуртия» агентстволэн корреспондентэзлы Кузебай Герд нимо йӧскалык музейысь методист Нина Валова вераз. « Асьме доры гадяз сӧсыртэм Афанасий Долбня вуиз. Солы операция лэсьтӥзы, йӧнатӥзы, берен лэзьыны дасяло вал ини. Но со сюлэмыз висе шуыса ӝожтӥськиз. Ваньмыз умой вал кадь, фронтэ берытскемез уг поты шуыса но малпазы. Озьы ке но, Семён Иванович Ворончихинлы возьматыны кариськизы » Нина Валова, Кузебай Герд нимо йӧскалык музейысь методист Семён Ворончихин Афанасий Долбняез пыр-поч эскериз но гадяз одӥг пасез, нош бераз кык шуыса валаз. Озьыен, огез осколок мугораз ик луыны кулэ. Кык пол рентген лэсьтыса, эмчи сое шедьтӥз – пырак сюлэмаз пырем. Операция лэсьтоно кариськиз. « Со дырозь асьме дорын сюлэм вылын операция ноку ӧз лэсьтылэ. Сюлэмэз воштӥсь юромо аппаратъёс но ӧй вал на. Соин ик туж секыт вал операция лэсьтыны басьтӥськыны. Уго сюлэмыз ужа, отчы шедем пыры но соин ӵош выре. Но Семён Иванович дӥсьтӥз но умой операция лэсьтӥз. Солдат улэп кылиз. Собере эшшо фронтэ берытскиз но ожмаськиз на  » Нина Валова, Кузебай Герд нимо йӧскалык музейысь методист Семён Ворончихинлэн инструментъёсыз, нош пӧлазы сӧсыртэм солдатлэн сюлэмысьтыз поттэм чӧльы быдӟа пыры Трос аръёс улыса, 1981-т арын, Удмуртиысь искусстволэн но литературалэн нуналъёсыз ортчизы, со улсын суредасьёслэн адӟытонзы радъямын вал. Суредъёс пӧлын Удмуртиысь калык суредасен Пётр Ёлкинэн лэсьтэм Семён Ворончихинлэн портретэз но вал. Ӵапак со адӟытонэ лыктэм Афанасий Долбня но улонзэ утем эмчиез тодмам. Озьы, бӧрысь соос нош ик пумиськыны быгатӥллям. Та но мукет тунсыко историосын «И тыл в те годы фронтом был!» адӟытонын тодматскыны луэ. Тодэ вайытом, Кузебай Герд нимо йӧскалык музейын та дыре пионерилэн но нырысетӥ спутниклэн юбилейзылы сӥзем адӟытон но ужа.  Тегъёс: Удмуртия Ижкар БыдӟымАтыкайож ВормонНунал адӟытон Йӧскалыкмузей  